Julie James

Gwleidydd Llafur Cymru yw Julie James AS (ganwyd 25 Chwefror 1958). Mae'n Aelod o'r Senedd dros etholaeth Gorllewin Abertawe ers 2011.

 Bywyd cynnar 
Cafodd ei geni yn Abertawe, ond treuliodd y rhan fwyaf o'i blynyddoedd iau yn byw mewn amryw lefydd o gwmpas y byd gyda'i theulu. Yn 16 oed ymunodd â'r Blaid Lafur a hi oedd y cyntaf o'i theulu i astudio yn y brifysgol.

Ganwyd Julie i rieni ifanc ac roedd yn unig blentyn nes geni ei chwaer, pan oedd hi'n 8 mlwydd oed a ganwyd ei brawd pan oedd yn 15. Mae ei chwaer yn byw yn Abertawe ac ei brawd Richard yw'r cerddor adnabyddus Aphex Twin.

 Gyrfa broffesiynol 
Yn gyntaf astudiodd James Astudiaethau Americanaidd a Hanes ym Mhrifysgol Sussex, gan raddio ym 1980. Yna aeth i astudio'r Gyfraith yng Ngholeg Polytechnig Canol Llundain, gan raddio yn 1982, ac aeth ymlaen i Ysgol y Gyfraith Inns of Court  yn Llundain i hyfforddi fel bargyfreithiwr, gan basio'r bar yn 1983.

Cychwynnodd ei gyrfa yn gweithio fel cyfreithiwr polisi gyda Bwrdeistref Camden yn Llundain. Yna symudodd yn ôl i Abertawe i fagu ei thri phlentyn a dechreuodd weithio i Gyngor Sir Gorllewin Morgannwg fel Ysgrifennydd Cynorthwyol y Sir (Gwasanaethau Cyfreithiol).

Yn ddiweddarach gweithiodd James ar gyfer Ddinas a Sir Cyngor Abertawe, lle ei swydd olaf oedd Prif Weithredwr Cynorthwyol (Llywodraethu). Fe adawodd mewn protest pan arwyddodd y Democratiaid Rhyddfrydol gontract roedd hi'n ystyried ei fod wedi gwastraffu 'miliynau o bunnoedd'. Aeth yn ei blaen i ymuno gyda chyfreithwyr Clarkslegal LLP yn arbenigo mewn Cyfraith Amgylcheddol a Chyfansoddiadol.

 Gyrfa wleidyddol 
Ar 5 Mai 2011, etholwyd James fel Aelod Cynulliad dros etholaeth Gorllewin Abertawe.

Ers hynny mae hi wedi eistedd ar nifer o bwyllgorau, gan gynnwys 'Pwyllgor Materion Cyfansoddiadol a Deddfwriaethol', 'Pwyllgor Menter a Busnes' a 'Pwyllgor Amgylchedd a Chynaliadwyedd'. Mae hi wedi cadeirio grwpiau gorchwyl a gorffen caffael a physgodfeydd cyffredin

Penodwyd James ym Medi 2014 fel y Dirprwy Weinidog Sgiliau a Thechnoleg yn dilyn ad-drefnu gan Carwyn Jones, yn disodli Ken Skates a benodwyd yn Ddirprwy Weinidog Diwylliant, Chwaraeon a Thwristiaeth.

Ar 3 Tachwedd 2017, fe'i penodwyd yn Arweinydd y Tŷ a'r Prif Chwip gyda chyfrifoldeb dros isadeiledd ddigidol a sgiliau. Ar 13 Tachwedd 2018 o dan arweinyddiaeth Prif Weinidog newydd, fe'i penodwyd i'r cabinet llawn fel Y Gweinidog Tai a Llywodraeth Leol.

Bywyd personol
Bu farw ei phartner tymor hir mewn gwrthdrawiad car yn 1988 pan oedd eu merch yn 11 mis oed. Roedd yn byw yn Llundain ar y pryd, newydd gymhwyso fel fargyfreithiwr. Wedi hyn penderfynodd newid ei gyrfa ac aeth i weithio ym myd llywodraeth leol yn Camden, gogledd Llundain. Fe ail-briododd gyda David Flatt a mae ganddynt ddau o blant eu hunain.

 Cyfeiriadau 

 Dolenni allanol 
 Cynulliad Cenedlaethol Cymru
 Gwefan wleidyddol  
 Gwefan ymgyrch etholiadol
 Proffil Llafur Cymrul 

Categori:Genedigaethau 1958
Categori:Aelodau Cynulliad Cenedlaethol Cymru 2011–2016
Categori:Aelodau Cynulliad Cenedlaethol Cymru 2016–2021
Categori:Aelodau Senedd Cymru 2021-2026
Categori:Gwleidyddion yr 21ain ganrif o Gymru
Categori:Gwleidyddion y Blaid Lafur (DU)